“ครม.ตู่” แจกต่อ! อัดงบช่วยราคายางตกต่ำ 1.7 หมื่นล้าน สบช่องลุ้น STA-TRUBB เด้งรับข่าว
"ครม.ตู่" แจกต่อ! อัดงบช่วยราคายางตกต่ำ 1.7 หมื่นล้าน สบช่องลุ้น STA-TRUBB เด้งรับข่าว
4 ธ.ค. 2561

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบตามมติคณะกรรมการนโยบายยางธรรมชาติ (กนย.) เกี่ยวกับโครงการบริหารจัดการรักษาเสถียรภาพราคายางพาราของสถาบันเกษตรกรเพื่อช่วยรักษาเสถียรภาพราคายางพาราไม่ให้ต่ำกว่าราคาตลาด เสริมความเข้มแข็งให้กับสถาบันเกษตรกรสามารถรวบรวมยางพาราเพื่อส่งออกไปต่างประเทศ และสนับสนุนสินเชื่อและเงินชดเชยค่าบริหารจัดการให้แก่สถาบันเกษตรกรที่มีศักยภาพเป็นแม่ขายในการรวบรวมยางพาราเพื่อส่งออกไปต่างประเทศ
เป้าหมายเพื่อสนับสนุนสถาบันเกษตรกร ได้แก่ สหกรณ์และกลุ่มเกษตรกรวงเงินสินเชื่อ 5,000 ล้านบาท อัตราดอกเบี้ยร้อยละ 0.01 ต่อ ระยะเวลาโครงการตั้งแต่วันที่ 1 ธ.ค.61-28 ก.พ.63 โดยใช้แหล่งเงินทุนของธนาคารเพื่อการเกษตรและสหกรณ์การเกษตร (ธ.ก.ส.) โดย ธ.ก.ส.คิดดอกเบี้ยจากโครงการฯ ร้อยละ 4 ต่อปี สถาบันเกษตรกรรับภาระดอกเบี้ยอัตราร้อยละ 0.01 และรัฐบาลชดเชยดอกเบี้ยให้ร้อยละ 3.99 รวม 199.50 ล้านบาท
นอกจากนี้ ครม.ยังเห็นชอบโครงการสร้างความเข้มแข็งให้เกษตรกรชาวสวนยาง เพื่อบรรเทาความเดือดร้อนให้กับเกษตรกรชาวสวนยางพาราในพื้นที่มีเอกสารสิทธิ์ที่เปิดกรีดแล้ว และขึ้นทะเบียนกับการยางแห่งประเทศไทย (กยท.) โดยจะให้ความช่วยเหลือเกษตรกรตามพื้นที่เปิดกรีดจริงไร่ละ 1,800 บาท ไม่เกินรายละ 15 ไร่ กรณีมีคนกรีดยางแบ่งเป็นเจ้าของสวนยาง 1,100 บาทต่อไร่ และคนกรีดยาง 700 บาทต่อไร่ ระยะเวลาดำเนินการ 10 เดือน (ธ.ค.61-ก.ย.62)
โครงการดังกล่าวมีวงเงินงบประมาณรวมทั้งสิ้น 17,512,734,883 บาท แบ่งเป็น งบประมาณในการสร้างความเข้มแข็งให้แก่สถาบันเกษตรกรชาวสวนยางและคนกรีดยาง จำนวน 17,007,204,860 บาท, งบประมาณชดเชยต้นทุนของ ธ.ก.ส. อัตรา FDR+1 จำนวน 369,906,706 บาทและค่าใช้จ่ายในการดำเนินการและค่าธรรมเนียมโอนเงินธ.ก.ส.ให้เจ้าของสวนและคนกรีดยาง จำนวน 9,123,317 บาท และ งบบริหารโครงการ จำนวน 126,500,000 บาท
อนึ่ง บริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) หรือ TRUBB และ บริษัท ศรีตรังแอโกรอินดัสทรี จำกัด (มหาชน) หรือ STA ซึ่งเป็นผู้ได้ดำเนินธุรกิจเกี่ยวกับยางพาราครบวงจรจะได้รับอานิสงส์ดังกล่าว
 